Diari Oficial de la Generalitat Valenciana


Sumari del DOGV 4429, del 30-01-2003 (2003/589)

ORDE de 8 de gener de 2003, de la Conselleria d'Agricultura, Pesca i Alimentació, per la qual es modifica parcialment l'Orde de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4429

Data del DOGV
:   30-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/589


Data del document
:   08-01-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * explotació agrària en comú
    * ajuda pública

ORDE de 8 de gener de 2003, de la Conselleria d'Agricultura, Pesca i Alimentació, per la qual es modifica parcialment l'Orde de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries. [2003/A589]
  
Publicada el dia 7 de juny del 2002 en el Diari Oficial de la Generalitat Valenciana l'Orde de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i explotació en comú de les explotacions agràries, sembla convenient la modificació d'alguns preceptes establits en ella a fi que puguen ser subvencionats, sense perjuí d'allò que s'ha aprovat en el Programa Operatiu Integrat de la Comunitat Valenciana (POICV), determinats gastos elegibles i puga ser d'aplicació la intensitat d'ajuda a un àmbit territorial no previst inicialment en l'orde que es modifica.
  
Es fa necessària, així mateix, la publicació de la modificació al complement del POICV, que es va aprovar en el seu comité se seguiment amb data 24 de juny del 2002, sobre la inversió màxima auxiliable per a accions previstes per a l'explotació en comú corresponents a la mesura 3 de l'eix 7 del programa mencionat.
  
És objecte també de la present orde la modificació d'aspectes que pretenen simplificar la tramitació i l'acreditació de determinats requisits.
  
Per això, i fent ús de les atribucions que em són conferides:
  
ORDENE
  
Article únic
  
L'Orde de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries, queda modificada de la manera següent:
  
1. S'afegix un segon paràgraf a l'apartat 2.a) de l'article 7 amb el text següent:
  
«Quan es tracte d'una societat cooperativa de segon grau, esta haurà de tindre per objecte el cultiu en comú de les parcel·les agrícoles dels socis de les que hi estiguen associades de primer grau».
  
2. Es fa una nova redacció de l'apartat 3 de l'article 11, que queda de la manera següent:
  
«El volum màxim d'inversió objecte d'ajuda serà de 90.150,00 euros per UTA, sense que puga superar en la totalitat el resultat de multiplicar 180.300,00 euros pel nombre de socis de l'entitat».
  
3. Es fa una nova redacció de l'apartat 7 de l'article 12, que queda de la manera següent:
  
«L'impost del valor afegit (IVA) només serà subvencionable si és real i definitivament suportat pel beneficiari final o pel destinatari últim de la subvenció i s'acredite esta circumstància. L'IVA recuperable per qualsevol mitjà no podrà ser subvencionable fins i tot si no és recuperat.»
  
4. Es modifica l'últim paràgraf de l'apartat 6 de l'article 20, on ha de dir «...menor quocient resultant» on diu «...major quocient resultant».
  
5. Es fa una nova redacció de l'apartat 1 de l'article 22, que queda de la manera següent:
  
«La titularitat de la parcel·la o parcel·les objecte del cultiu en comú s'acreditarà mitjançant la informació cadastral que a este efecte puga disposar l'òrgan instructor de l'expedient, o bé certificat de la Gerència Territorial de Cadastre o del Registre Municipal de Cadastre o nota simple de Registre de la Propietat, en els dos casos expedits en el mateix exercici de la sol·licitud.
  
L'arrendament o qualsevol altre sistema de tinença de la terra que n'implique la titularitat mitjançant contracte escrit i liquidat de l'impost de transmissió patrimonial corresponent.
  
També serà document acreditatiu suficient de la titularitat el certificat definitiu d'explotació prioritària que haja sigut expedit amb data posterior al dia 1 de gener de l'any 2000, sempre que esta continue d'alta en el Registre d'Explotacions Prioritàries i corresponga a l'últim certificat o modificació aprovada.
  
Serà admissible l'acreditació de la titularitat a nom del cònjuge, si és procedent, quan el règim econòmic de la societat matrimonial siga de guanys.
  
La titularitat de les superfícies i els béns integrants de les societats que s'hagen d'auxiliar per a l'explotació en comú podrà acreditar-se mitjançant qualsevol dels documents esmentats anteriorment o dels que, com a conseqüència de la seua constitució, siguen admissibles en dret».
  
6. Es fa una nova redacció de l'apartat 2 de l'article 22, que queda de la manera següent:
  
«L'antiguitat de tres anys com a titular d'una explotació agrària, mitjançant la pròpia acreditació de la titularitat durant eixe període de temps o per qualsevol altre document admissible en dret».
  
7. Es fa una nova redacció de l'apartat 4.d) de l'article 22, que queda de la manera següent:
  
«Experiència professional en l'activitat agrària per un mínim de tres anys, mitjançant l'acreditació de la titularitat en eixe temps».
  
8. S'afegix un segon paràgraf a l'apartat 6 de l'article 22, amb el text següent:
  
«Quan el beneficiari en el moment de la sol·licitud es trobe d'alta en el règim especial agrari de la Seguretat Social o en el règim especial de treballadors autònoms per qualsevol activitat econòmica, haurà de presentar amb el certificat de vida laboral l'última declaració de l'impost de la renda de les persones físiques i la declaració de la totalitat de la seua explotació agrària».
  
9. Totes les referències fetes en l'Orde de 29 de maig de 2002, de la Conselleria d'Agricultura, Pesca i Alimentació, a les «zones desfavorides de muntanya» s'amplien a les «zones desfavorides de muntanya i per despoblament».
  
DISPOSICIONS TRANSITÒRIES
  
Primera
  
Sense perjuí d'allò que s'establix en l'apartat 4 de l'article 20 de l'Orde de 29 de maig de 2002, de la Conselleria d'Agricultura, Pesca i Alimentació, s'obri un nou termini de la convocatòria de l'any 2003 per a les ajudes regulades en esta orde, que començarà en la data d'entrada en vigor de la present orde i finalitzarà transcorreguts trenta dies naturals des del seu començament.
  
Segona
  
Totes les sol·licituds d'ajudes que s'hagen pogut presentar en la convocatòria de l'any 2003 fins a la data d'entrada en vigor de la present orde podran acollir-se al que s'hi estipula mitjançant sol·licitud que, a l'efecte, es presente de la forma i als llocs establits en l'apartat 1 de l'article 20 de l'Orde de 29 de maig de 2002, de la Conselleria d'Agricultura, Pesca i Alimentació, i en el termini indicat en la disposició anterior.
  
DISPOSICIÓ FINAL
  
Esta orde entrarà en vigor el sendemà de la publicació en el Diari Oficial de la Generalitat Valenciana.
  
València, 8 de gener de 2003
  
La consellera d'Agricultura, Pesca i Alimentació,